Yvonne Herløv Andersen (CD), 1999-12-03:
Så jeg vil lige gøre opmærksom på det, der står i § 56 i grundloven, nemlig at folketingsmedlemmerne ene er bundet ved deres overbevisning og ikke ved nogen forskrifter af deres vælgere og vel heller ikke af deres partigrupper.
Så det, vi nærmer os, er den optimale og ideelle tilstand, at folk stemmer efter deres overbevisning.
Det kan jeg kun hilse velkommen.
Men hvad er der så sket siden sidst, vi behandlede det her forslag om lægeligt ordineret heroin til særlig hårdt belastede narkomaner?
Det, der er sket, mener jeg - og det hilser jeg med glæde -
er, at sundhedsministeren har lagt et solidt låg på debatten ved klart at sige nej til gennemførelse af forsøg med udlevering af heroin til narkomaner.
Men det, der er sket i satspuljeforhandlingerne, er, at vi har sat nogle penge af til nogle forsøg, og det bliver bl.a. forsøg med metadonbehandling.
Det kan godt være det, at man bruger metadon som injektion, altså i flydende form, og det kunne også være det, man har gjort i Hamburg, altså den model dernedefra, hvor man bruger det, der hedder L-Polamidon, i stedet for.
Men det hele hviler jo på, om vi overhovedet har behandlingstilbud nok, om vi har den tætte psykosociale opbakning og opfølgning, der skal til, og om der er ventetid, når man henvender sig som motiveret narkoman og gerne vil afvænnes.
Det nytter jo altså ikke noget, at man får at vide, at man kan komme igen om 14 dage.
Så kunne man i det mindste få et tilbud om, at man daglig kunne komme ambulant eller på anden måde blive fulgt op.
Så det hele hviler jo altså også på dét. I satspuljeforhandlingerne diskuterede vi også, men under en anden vinkel, spørgsmålet om skadestuedelen.
Dér støtter jeg da også meget gerne den form, der hedder den rullende skadestue.
Det synes jeg egentlig er en rigtig god idé, for så kunne man med det samme team rykke rundt i den indre by, hvor man har problemerne i øvrigt.
Det er en rigtig god idé.
Det, der skal til - det må vi da indrømme -
er en sygeplejefaglig indsats og en omsorg for misbrugerne.
Men bag om alt det her med den sværest belastede gruppe ligger jo det dér med den frie vilje - om det så er udtryk for den frie vilje, hvad vi ser ved Maria Kirkeplads.
Jeg er af den klare overbevisning, at den frie vilje intet har at gøre med det.
Jeg er bestemt tilhænger af, at man kan tvangstilbageholde narkomaner i behandling, for hvis det her område havde ligget under psykiatriloven, så havde vi aldrig været i tvivl, så havde vi gjort det; det er en anden sag.
jeg bad sidst om at få en mtv-vurdering af stoffet heroin som substitutionsbehandling, og den har så givet det resultat, at det ikke er bedre end de andre midler, vi bruger, at det ikke er bedre end metadon.
Der er altså ingen grund til at indføre et nyt stof på området.
Der er derimod god grund til at opruste hele vores indsats på området i allerhøjeste grad og så tage det dér spørgsmål om den frie vilje og de hårdest belastede narkomaner alvorligt og så prøve at se, om det ikke kunne klares inden for rammerne af, hvad vi i Danmark vil tillade med hensyn til indgreb i den personlige frihed.
Men altså: Jeg kan ikke støtte forslaget, heller ikke denne her gang.
Men jeg vil nødig mødes fra hr. Villy Søvndals side med, at jeg ikke vil det gode for narkomanerne, fordi jeg ønsker en anden løsning.